## La Generalitat supera els 20 milions d’euros destinats a la rehabilitació i adequació de huit centres de menors

*** La vicepresidenta primera visita les obres de millora del centre d’acolliment general de xiquets, xiquetes i adolescents ‘Xiquets Campanar’ de València
* La Conselleria de Servicis Socials, Igualtat i Vivenda aprova la contractació dels servicis per a la gestió integral de 19 residències de persones majors i centres de dia per a “augmentar la qualitat dels servicis socials”**

La Generalitat ha superat els 20 milions d’euros d’inversió en la rehabilitació i l’adequació de huit centres de menors de titularitat pública en les tres províncies del territori valencià en els quals no s’havia dut a terme cap obra de millora en els últims anys a pesar que els fons europeus portaven a la disposició del Govern del Botànic des del mes d’octubre de l’any 2021.

Així ho ha detallat la vicepresidenta primera i consellera de Servicis Socials, Igualtat i Vivenda, Susana Camarero, durant la visita al centre d’acolliment general de xiquets, xiquetes i adolescents ‘Xiquets Campanar’, a València, que finança la Generalitat amb un cost anual de 880.000 euros i que comptarà amb un total de dotze places autoritzades en el moment en el qual finalitzen les obres de caràcter general que s’estan executant en l’actualitat i que ha costejat el Consell amb una inversió superior als 945.000 euros per a aconseguir la millora completa del centre.

“La nostra prioritat i la de la línia de treball que estem mantenint des del Consell se centra en el fet que la Comunitat Valenciana continue augmentant notablement la qualitat dels seus servicis socials per a passar de la precarietat i la inacció d’abans a la dignitat, justícia social i planificació que impera en l’actualitat”, ha destacat la vicepresidenta primera.

La Generalitat, en totes les seues decisions en matèria social, treballa per a garantir que els menors cresquen en entorns segurs, afectius i estables que afavorisquen el seu desenrotllament integral. “La nostra prioritat és sempre que els xiquets i xiquetes puguen fer-ho en un entorn familiar; i, quan això no siga possible, ho facen en els centres de protecció en els quals continuem invertint per a millorar les seues condicions i servicis”, ha recalcat Camarero.

**Millora dels servicis socials**

La vicepresidenta primera ha recordat que, també en la “prioritat de millorar i actualitzar els servicis socials valencians”, la Generalitat ha aprovat ja la contractació dels servicis per a la gestió integral de 19 residències de persones majors i centres de dia de titularitat pública amb un import de les licitacions que ascendix a més de 204 milions d’euros per als pròxims tres anys, prorrogable dos anys més amb una inversió total superior als 326 milions d’euros; per la qual cosa “consolidem així el pressupost més alt destinat a la xarxa residencial pública en tota la història de la Generalitat”, ha puntualitzat Camarero.

Estos nous plecs suposen una regularització que actualitza preus, amplia plantilles, crea més de 85 nous llocs de treball i reforça l’atenció directa. Amb l’objectiu de garantir la continuïtat dels servicis i l’estabilitat dels professionals, l’increment mitjà de l’aportació de la Generalitat arriba, fins hui, a un 64 % en els centres socials.

Fecha: 05/11/2025